Papersnake/gushiwen huggingface dataset:
七娘子（舟中早秋）
毛滂（宋代）

山屏雾帐玲珑碧。更绮窗、临水新凉入。雨短烟长，柳桥萧瑟。这番一日凉一日。

离多绿鬓多时白。这离情、不似而今惜。云外长安，斜晖脉脉。西风吹梦来无迹。
送友人
李昌符（唐代）

举世谁能与事期，解携多是正欢时。人间不遣有名利，

陌上始欢无别离。晚渡待船愁立久，乱山投店独行迟。

我今漂泊还如此，江剑相逢亦未知。
忆帝京 丁未上巳
邹祗谟（清代）

兰亭梓泽曾经处。消受画船箫鼓。水次接流觞，石畔看娇舞。

走马杏花堤，烂醉辛夷坞。

且莫道、酒龙诗虎。只一枕、春酲停午。浮白何时，踏青无伴，萧萧竹径销风雨。

红萼为谁妍，翠禽相对语。
元夕
万俟绍之（宋代）

小小茅居傍野桥，青灯一点度元宵。
新诗多在景中得，宿酒都从睡里消。
绕舍菜滋春后雨，过门船趁晚来潮。
休嫌不住繁华境，最喜亲朋近可邀。
颂一百则 其八十一
释重显（宋代）

呼即易，遣即难，互换机锋子细看。劫石固来犹可坏，沧溟深处立须乾。

乌臼老，乌臼老，几何般，与他杓柄太无端。
送赵叔自吏部知福州四首
赵蕃（宋代）

公虽去朝廷，秘殿通班在。
不应献纳忠，于尔分内外。
而况我此州，甘棠存蔽芾。
旱疫苦相仍，要当蒙大赉。
【商角调】黄莺儿
庾吉甫（元代）

怀古，怀古，废兴两字，干戈几度？问当时富贵谁家？陈宫后主。
【踏莎行】残照底西风老树，据秦淮终是帝王都。爱山围水绕，龙蟠虎踞。依稀睹，六朝风物。
【盖天旗】光阴迅速，多半晴天变雨。待拣搭溪山好处，吞一杯，嚎数曲。身有欢娱，事无荣辱。
【应天长】引一仆，着两壶。谢老东山，黄花时好去。适意林泉游未足。烟波暮，堪凝伫，谪仙诗句。
【尾】一线寄乌衣，二水分白鹭。台上凤凰游，井口胭脂污。想玉树后庭花，好金陵建康府。怀古，怀古，物换千年，星移几度。想当时帝子元婴，阎公都督。
【踏莎行】彩射龙光，云埋铁柱。迷津烟暗，渡水平湖。高士祠堂，旌阳殿宇。洪恩路，藕花无数。
【盖天旗】残碑淋雨，留得王郎佳句。信步携筇，登临闲伫。雁惊寒，衡阳浦。秋水长天，落霞孤鹜。
【应天长】东接吴，南甸楚。绀坞荒村，苍烟古木。俯挹遥岑伤未足。夕阳暮，空无语，昔人何处？
【尾】孤塔插晴空，高阁临江渚。栋飞南浦云，帘卷西山雨。观胜概，壮江山，叹鸣銮，罢歌舞。
别况
无语，无语，闷人怕到，江天日暮。大都来一种相思，柔肠万缕。
【幺】嫩玉，肌肤，会调弦理管，能歌妙舞。从别后，有谁拘束？
【垂丝钓】求神问卜，道须有团圆一处。奈目下佳期，未得相逢愁最苦。正值着秋光，暮天凄楚。
【应天长】愁成阵，更压着宋玉。便是铁石人，也今宵耽不去。早是栖惶能对付。难禁处，凄凉景，窗儿外眼撮聚。
【随煞】起一阵菊花风，下几点芭蕉雨。风送得菊花香，雨打得芭蕉絮。芭蕉雨敌庭梧，菊花风战槛竹。
偶记友颖叔述左文襄语再答几道
郑孝胥（清代）

左侯居军中，叹息谓欧斋。屈指友朋间，才地有等差。

进士胜翰友，举人又过之。我不得进士，胜君或庶几。

欧斋奋然答：霞仙语益奇。举人何足道，卓绝惟秀才。

言次辄捧腹，季高怒竖眉。观君评制艺，折肱信良医。

少年求进士，得之特稍迟。风味如甘蔗，倒嚼境渐佳。

何可遽骄满，持将傲吾侪。不毂虽不德，自知背时宜。

三十罢应试，庚寅直至斯。誓抱季高说，不顾欧斋嗤。

君诗貌烦冤，内喜堪雪悲。官裹行相促，老苍仗头皮。

八股纵已亡，身受伏馀威。知君不忘故，得意还见思。
效挽歌
李之世（明代）

逝水自东驰，浮云自西徂。与我周旋久，形影渐以疏。

明知不可度，药饵强相扶。岩风动罗帏，吹我骨髓枯。

讣音忽远闻，爱憎异悲愉。家人罗前庭，为我身后图。

一身不自保，宁问妻与孥。妻孥浑不解，袒跣悲以呼。

凌晨设祖奠，门外驾灵舆。室庐让与人，逼我山泽居。

出郭独彷徨，四野冢累累。向来携手伴，执绋共前驱。

车徒空杂遝，祇为观者娱。长揖谢世人，来与魍魉俱。
玉侍者出世鹿苑
释心月（宋代）

行海无风戒月孤，新开鹿苑旧规模。
一千七百传灯士，样子分明见也无。
彩花树
邝思诰（明代）

连夜开文杏，先春发艳桃。非关催羯鼓，多是剪并刀。

蕊结蜂难入，枝摇燕误高。家家争彩胜，邀赏醉香醪。
折杨柳
崔涂（唐代）

朝朝车马如蓬转，处处江山待客归。

若使人间少离别，杨花应合过春飞。
阅边宿瞿昙寺用杨廷俞贰守韵二首 其一
蒲秉权（明代）

香刹庄严甲鄯州，湟西净土此堪游。烟笼宝篆蟠蝌蚪，风动幡幢醒钵虬。

贝叶朝翻云满阁，部笳宵吹月当楼。好将一滴杨枝水，洒濯边尘慰杞忧。
失调名
高似孙（宋代）

红翻茧栗梢头遍。
【仙吕】八声甘州_江天暮雪，
鲜于枢（元代）

江天暮雪，最可爱青帘摇曳长杠。生涯闲散，占断水国渔邦。烟浮草屋梅近砌，水绕柴扉山对窗。时复竹篱旁，吠犬汪汪。
【幺】向满目夕阳影里，见远浦归舟，帆力风降。山城欲闭，时听戍鼓音夅音夅。群鸦噪晚千万点，寒雁书空三四行。画向小屏间，夜夜停釭。
【大安乐】从人笑我愚和戆，潇湘影里且妆呆，不谈刘项与孙庞。近小窗，谁羡碧油幢？
【元和令】粳米炊长腰，鳊鱼煮缩项。闷携村酒饮空缸，是非一任讲。恣情拍手棹渔歌，高低不论腔。
【尾】浪滂滂，水茫茫，小舟斜缆坏桥桩。纶竿蓑笠，落梅风里钓寒江。
赋佳人嗅梅图
李行中（宋代）

蚕眉鸦鬓缕金衣，折得梅花第几枝。
嗅尽余香不回面，思量何事立多时。
换巢鸾凤 春感
陈维崧（清代）

月暖丝柔。正花枝，鸟语钩辀。斜桥云似粉，合涧水如油。

临风却忆少年游。閒踪迹、遍旗亭酒楼。如今也，只浅淡、眉痕相斗。

知否。人感旧。满砌蘼芜，糁绿窗清昼。记得年时，暗曾经处，深巷红栏弱柳。

飘尽杨花雨偏肥，摘来梅子春先瘦。怅风光，更消人、几遍回首。
鬓云松令 题滋伯花滩渔唱图
黄燮清（清代）

嫩凉浮，幽思聚。一笛西风，吹醒陂塘雨。约略晚峰青可数。

谁放斜阳，红了疏疏树。

问渔兄，携钓侣。小咏鸣舷，唱入菱花去。时有闲鸥留客住。

醉拥蓑衣，清梦烟中补。
游鄠山诗十二首 猕猴
程颢（宋代）

闻说猕猴性颇灵，相车来便满山迎。鞭羸到此何曾见，始觉毛虫更世情。
春夜温故六言二十首 其十六
刘克庄（宋代）

惩舒之志甚锐，祚宋之言可悲。浓墨书奸党石，长绳拽粹德碑。
太平州
赵竹屋（宋代）

拍栏一笑大江横，号太平州亦浪名。春水秋涛流不尽，半年农事半年兵。
陶尚之独立图
汪士铎（清代）

简练揣摩君酒德，缘循困畏我茶经。晁晁莫莫城南路，俱是江东处士星。
梦亡友情话甚洽，口占志感四首 其一
彭玉麟（清代）

伤心阔别隔人天，已杳音容卅七年。一夜相逢清梦好，依然欢笑若生前。
列岫亭
江定斋（宋代）

倚槛穹双目，疏林出远村。
秋深山有骨，霜降水无痕。
天地供吟思，烟霞入醉魂。
回头云破处，新月报黄昏。
退居
徐夤（唐代）

鹤性松心合在山，五侯门馆怯趋攀。三年卧病不能免，

一日受恩方得还。明月送人沿驿路，白云随马入柴关。

笑他范蠡贪婪甚，相罢金多始退闲。
客寓无眠信口赋秋感
董嗣杲（宋代）

赤枫又积灌城头，如此江山不掩愁。
青眼无人同乐岁，白头有掩独悲秋。
词章全拙知谁信，身世多虞谩自谋。
篱角黄花消正色，北风更急莫登楼。
忆上苑锡宴
宋祁（宋代）

长怀禁籞宴嬉年，帐殿深沉望碧莲。秦地河流疑象汉，上林宫缭欲扪天。

恩杯兰末流霞溢，跸道梧阴綷羽鲜。紫陌暮归人籍籍，汗帷挥雨杏粘鞯。
送后集往庐山东林寺，兼寄云皋上人
白居易（唐代）

后集寄将何处去，故山迢递在匡庐。旧僧独有云皋在，

三二年来不得书。别后道情添几许，老来筋力又何如。

来生缘会应非远，彼此年过七十馀。
七月十一日夜凉风骤至即事书怀三绝句 其二
傅察（宋代）

萧萧初觉澹云轻，飒飒如闻转树声。收拾光辉浑在眼，应知骑省赋初成。
送韩宜州
张栻（宋代）

顷年未识宜州面，已信诸贤品藻公。
幕下从容逢益友，胸中肮脏本家风。
一麾且与宽凋察，华发应无慕勇功。
从古安边须自治，人情初不间华戎。
赤陇山
舒坦（宋代）

野草如排戟，山花似列屏。
维舟一登览，误入小蓬瀛。
次韵无斁雪後二首
陈师道（宋代）

取性无通介，随时有异同。
雪余盖地白，春浅著梢红。
寄食虚长算，论诗阙近功。
相看不相弃，赖有古人风。
资政入村造寿器谩赋
陈宗远（宋代）

功成身退从来少，绿野超然洗俗埃。
闲出西畴营六槚，胜传南极映三槐。
迎门村妇携儿拜，遮道田翁带犬回。
竞喜鸣珂归旧隐，争如鸥鹭不相猜。
题岘山图
员兴宗（宋代）

樽俎当年缓带公，山月自高亭自远。荣荣枯枯几晋馀，世外蓬莱忽清浅。
有旧识者自广南以椰子孔雀见寄
朱诚泳（明代）

朝来有客自炎方，异果珍禽忽寄将。落爪霜寒分玉液，惊心日煖闪金光。

青门未许称瓜瓞，丹穴从教有凤凰。欲写素书酬远意，衡阳无雁到潮阳。
自金鸡店至腰站
姚燮（清代）

天光虫虫黄日叆，皲田十里少牛犗。青骡躄躠行力败，仆夫袖手与颓惫。

征人感目增长戒，板辕偻背敛襟带。后车忽作鼓声擂，旱霆下上地维碎。

朱缨翠葆各成队，轰轰阗阗势如溃。一麾幸夺虎牢隘，土垒屼峍复南碍。

银蹄雀跃耻停退，升高而陨无怯悔。若琴张弦直四辔，惊砂乱石战茅蒯。

出危就坦气益锐，夸父望尘倒戈北。苍黄咫尺变沈晦，骄阳无色以气晒。

须臾下车众响欬，伏兽脱阱囚出械。林阴坐息面青蔼，招风散发得酣快。

大斟苦荈饱荑稗，意弛神定转无赖。聊述理喻告侪辈，慎持忠信赴恬泰。

翛然倦卧绝尘壒，梦醒月挂苇帘外。
红窗迥·几日来
周邦彦（宋代）

几日来、真个醉。不知道、窗外乱红，已深半指。花影被风摇碎。拥春酲乍起。有个人人，生得济楚，来向耳畔，问道今朝醒未。情性儿、慢腾腾地。恼得人又醉。
苟夫人墓
王士衡（明代）

胜代凌凌数尺坟，乡人过者亦知尊。祭田喋喋多何在，塳户看看一尚存。

南海族惟吝展墓，西州甥不避由门。可怜世事殊非古，独对青山望白云。
偈颂十九首 其十
释绍昙（宋代）

腊月三十日，腊月二十九。等是岁华终，无事穷相守。
句
俞瑊（宋代）

壁山僻陋户口少，两衙之外惟高眠。
偈颂二百零五首
释正觉（宋代）

肉团无主，空劫有家。
清白十分活计，丕平一段生涯。
月户风高兮云凝古路，星河浪静兮夜泛灵槎。
唯心成万法，化佛现千华。
快须拽鼻回香象，切忌当头触死蛇。
偈颂一百六十首 其一五二
释宗杲（宋代）

一二三四五，虚空阙处补。五四三二一，当门书大吉。

好手挥斤去鼻泥，衲僧机妙安能识。蓦然识，百草头边露消息。
即事
何大圭（宋代）

茅屋松窗小隐家，茶烟漠漠水斜斜。檐间乳燕未成语，庭下石榴争放花。

赖有诗书销白日，倦随车马走黄沙。林泉旧约好径去，风雨满江垂钓车。
山居四景 其四 窗月
李纲（宋代）

月出松林已半廊，故开窗牖纳清光。嫦娥应讶年来瘦，千首新诗书满床。
又次铦朴翁韵四首
陈造（宋代）

僧床正听晓楼钟，客棹方占上水风。
喧静未须岐出处，与渠心事各冥鸿。
青霞谷
李时郁（明代）

岩前乱石本嶙峋，洞口桃花片片新。流水自鸣丹灶冷，餐霞难觅旧时人。
种菊
陈耆卿（宋代）

手种黄金花，摩挱待其成。
朝来风雨过，万汇报秋{痒令}竮。
风问花知不，独立常亭亭。
尝於清霜下，退然得此生。
南山与东篱，我亦学渊明。
久落尘纲中，问花花不应。
千秋岁 金红鹅美人秋思图，次秦淮海韵
吴湖帆（清代）

庭前月外。习习凉飙退。银汉薄，秋云碎。心麻拈络索，思绮分罗带。

谁伴我，玲珑石丈无言对。

梦逐欢娱会。顾影愁青盖。无限感，琴尊在。不堪回首处，那日风情改。

人独立，秋心万叠天如海。
续青城山四咏 其一 昭庆观
文同（宋代）

琳崖盘玉霄，彩翠接步武。云霞不可画，泉石固难谱。

神幢逾百寻，帝辙历万古。灵瀑谁与穷，长飞六时雨。
代觉无象续楮衾吟谢楼大参
释居简（宋代）

一合溪藤展样裁，蒙头叠足傍寒隈。玉楼冻合春初透，只有青灯伴定回。
有感二首
裘万顷（宋代）

绝怜修竹知人意，更爱双泉不世情。
回首旧游浑似梦，却因多难悟无生。
夏日携王惟材陪曹公饮城东湖亭
宋登春（明代）

漠漠林塘五月寒，王人长日竹皮冠。酒炉茶灶从儿理，菜圃爪田引客看。

老去坐忘青锁梦，归来囊贮紫金丹。鹅池道者频相访，笑索村醪苜宿盘。
彭澄之告以卜筑佐之一缗一石二绝句以为亲旧
曾丰（宋代）

家无储粟况储钱，佐费吾其以义先。
一石一缗未为厚，量渠背负与腰缠。
喜仰之至
王洋（宋代）

江东幕客江西吏，各是年过五十时。
一去尘中劳梦约，重来物外有心期。
烟中艇子花前酒，竹里棋声月下诗。
景物不妨俱是旧，只添须发白如丝。
过吴郡守园亭
陈履（明代）

阖庐城外水云乡，刺史园开胜辟疆。径有黄花宜晚节，林多青桂发秋芳。

褰帘自觉红尘远，把酒能消白日长。闻说近裁招隐赋，抽簪应拟伴裘羊。
次韵受益苦雨二首
方回（元代）

乃者黄梅近，朝朝以雨书。
将无作人鮓，孰不困河鱼。
近郡淹城郭，连村浸室庐。
何当与奇术，辟谷驾飞车。
薛氏瓜庐
赵师秀（宋代）

不作封侯念，悠然远世纷。
惟应种瓜事，犹被读书分。
野水多于地，春山半是云。
吾生嫌已老，学圃未如君。
再用前韵不以次
陆游（宋代）

壮心虽迫老，吏责未妨书。言议思公瑾，英雄陋本初。

移灯近床榻，听雨落阶除。回首山南戍，流年一纪馀。
花心动·风软寒轻
赵长卿（宋代）

风软寒轻，暗香飘、扑面无限清楚。乍淡乍浓，应想前村，定是早梅初吐。马儿行过坡儿下，危桥外、竹梢疏处。半斜露。花花蕊蕊，灿然满树。

一饷看花凝伫。因念我西园，玉英真素。最是系心，婉娩精神，伴得水云仙侣。断肠没奈人千里，无计向、钗头频觑。泪如雨。那堪又还日暮。
次师瑰韵
晁公溯（宋代）

迩来才力愈衰迟，说向诸公笑脱颐。
来对老夫何所见，归求文字有余师。
相期要作后雕柏，自献当同前列龟。
莫学一官今潦倒，白头深愧伐檀诗。
代贺郊祀庆成二首
杨万里（宋代）

圣主勤民岁自丰，德威怀远塞尘空。
郁金祼鬯周茅屋，瑄玉亲郊汉竹宫。
已剌六经新作制，却追三代与同风。
鸡竿更霈如天泽，殿柳宸梅雪正融。
天为君王幸泰禋，飞雵疏雨净香尘。
金波玉李浮苍璧，风马云车降紫旻。
万宝丰年真上瑞，八方和气蔼成春。
受厘未肯专宣室，鸿号还将寿两亲。
会凤翔张少尹南亭
耿湋（唐代）

远过张正见，诗兴自依依。西府军城暮，南庭吏事稀。

草檐宜日过，花圃任烟归。更料重关外，群僚候启扉。
偶怀
曹邺（唐代）

开目不见路，常如夜中行。最贱不自勉，中涂与谁争。

蓬为沙所不，还向沙上生。一年秋不熟，安得便废耕。

颜子命未达，亦遇时人轻。
江城子·绿阴庭院燕莺啼
元好问（金朝）

绿阴庭院燕莺啼。乡帘垂。瑞烟霏。一片笙箫，风过彩云低。疑是蕊宫仙子降，翻玉袖，舞瑶姬。冰姿玉骨自新奇。看孙枝。列斑齐。画鼓新歌，喜映两疏眉。袖里桃花□雾湿，应不惜，醉金卮。
梦中颜余屋曰空意庵醒而赋此
张晋（清代）

至人贵诚意，云空斯已误。英雄爱逃禅，是乃当末路。

我生不佞佛，专博禅中趣。频年困风尘，饥寒乱心虑。

趾离怜我惫，导向梦中去。三字标妙谛，寂灭神所寓。

惟意在心先，进道实初步。一空无不空，庵定在何处。

明镜本无台，菩提亦非树。拈出树与台，毕竟意有注。

机锋落言诠，障碍堕云雾。何如证无无，一切为删除。

掷笔笑饶舌，文字太驰骛。吾意实难空，此梦何时寤。
代崔家送客
李贺（唐代）

行盖柳烟下，马蹄白翩翩。
恐随行处尽，何忍重扬鞭。
寄汉阳赵尉沔
贺铸（宋代）

庆湖遗老坐诗穷，强仕之年百病攻。
谁谓南昌禄隐翁，伏枕呻病四壁空。
相思限此江西东，寄声每托江头风。
斯言近俳聊一笑，江水方清饥可疗。
人生奇偶类探筹，造物岂容人数料。
君初试吏或当然，我太半生真不调。
昔不愿起家百日登三司，今不愿还家六印金累累。
但愿官粮办亲养，归来尚三径资。
邻墙晏起访安否，尔酌我歌尧舜时。
咄嗟此愿良难必，吞声食蘖甘如蜜。
鬓边华·小梅香细艳浅
佚名（宋代）

小梅香细艳浅。过楚岸、尊前偶见。爱闲淡，天与精神，掠青鬓、开见醉眼。如今抛掷经春，恨不见、芳枝寄远。向心上、谁解相思，赖长对、妆楼粉面。
挽南平赵化卿
阳枋（宋代）

昔游曾到万山峰，赵氏楼台紫翠中。
六艺近夸三世学，四贤争显一家风。
不堪顾影怜孤雁，伺喜摩天有阿鸿。
好是生香元不断，灵椿虽老桂成丛。
古梅
杨冠卿（宋代）

幽栖地僻经过少，花径不曾缘客扫。
积雪飞霜此夜寒，不知明月为谁好。
公来肯访浣花老，但话宿昔伤怀抱。
忽忆两京梅发时，巡檐索共梅花笑。
睡蝶
谷宏（明代）

逐气随香何处寻，翩翩无力宿花心。不知狂客倾杯乐，只与庄花入梦深。

叶底风微犹栩栩，花间日暖正沈沈。觉来粉翅初轻举，方听笙歌有妙音。
和麟老韵五绝
王炎（宋代）

白雪蒙头卧佛庐，笔端亦解世间书。
无情安用诗陶写，有病何须药破除。
忆昨
陆游（宋代）

当年落魄锦江边，物外常多宿世缘。
先主庙中逢市隐，丈人观里识巢僊。
送王宗哲少卿
何景明（明代）

肃肃出郊干，行行涉河甸。子身被王命，驷马辉云电。

览岳停华被，观都指秦殿。思子卫泉流，渭浐一以缅。

平生共肝胆，何云异乡县。况我离骨肉，子也常眷恋。

忆我连枝树，感子同洲雁。子行四方志，努力思见面。
春从天上来
姬翼（元代）

枯木寒灰。寄野墅茅堂，冷淡林隈。地偏人静，月朗风清，窗户绝点尘埃。

有自然消息，银霞璨、珠玉琼瑰。信悠哉。看龙蟠金鼎，凤舞丹台。

举世利名心醉，更谁仗鹏程，密网冲开。此言还信，倜傥男儿，休更撒手空回。

认空生虚幻，成何济、枉玷仙材。早归来。赴蟠桃高会，谈笑蓬莱。
社日南康道中
杨万里（宋代）

东风试暖却成寒，春恰平分又欲残。
淡著烟云轻著雨，近遮草树远遮山。
人行柳色花光里，天接江西岭北间。
管领社公须竹叶，在家在外匹如闲。
鹊桥仙·远公连社
张抡（宋代）

远公连社，流传图画，千古声名独在。後人多少继遗踪，到我便、失惊打怪。西方未到，官方先到，冤我白衣吃菜。龙华三会愿相逢，怎敢学、他家二会。
和颜长官百咏·山居
朱继芳（宋代）

白云缥缈野人家，丹事年来渐有涯。
不与世人争岁月，却将椿菌勘南华。
赋太和寺同根红白梅
艾性夫（元代）

雪影萧萧带晚霞，胭脂灼灼傍铅华。
孤山夜合连枝来，一树春分二色花。
牛继马来几换骨，鹤乘鸾去忽通家。
向来逋老题诗处，曾有红裾拂碧纱。
题蜕龙洞·白茆洞
佚名（宋代）

西南十里岭之巅，灵冢岿然洞隐仙。
门辟神扃低视井，柱生一窃仰瞻天。
瓮中春酒今朝酿，洞内仙宾昔日贤。
路阻山高难可到，茆君职守几千年。
白茆职此不知年，井窦回环会饮仙。
遗迹空存春酒瓮，通天灵窃尚依然。
和邢惇夫秋怀十首
黄庭坚（宋代）

吾友陈师道，抱瑟不吹竽。
文章似扬马，欬唾落明珠。
固穷有胆气，风壑啸於菟。
秋来入诗律，陶谢不枝梧。
闻德道中
吕本中（宋代）

五更发荒村，小憩草市北。披衣度积水，月落天正黑。

豆苗半委地，野父厌匍匐。我马则已饥，泥土污羁勒。

翻思在家时，一饭亦假贷。小儿不解事，笑语颇自得。

一官走道路，此责久未塞。速行勿迟留，有手须击贼。
左目痛六言九首
刘克庄（宋代）

亲灯似鸱撮蚤，对卷如獭祭鱼。
今已作白头观，昔曾校黄本书。
洞庭送李十二赴零陵
贾至（唐代）

今日相逢落叶前，洞庭秋水远连天。

共说金华旧游处，回看北斗欲潸然。
白沙闸西舣舟亭下二首
张耒（宋代）

倦客时时醉眼，津亭日日春寒。
目极伤春怀抱，黄昏犹在阑干。
雨中过伎家饮书赠陈翠
程嘉燧（明代）

红楼细雨燕飞斜，玉面珠帘相映遮。
三月江南春色尽，却行江北见梅花。
次韵伯尹见寄二首 其一
周紫芝（宋代）

种种星星苦见侵，已无心作四愁吟。三秋令我频成梦，一月劳愁几嗣音。

臭味每嗟无草木，因缘已定只山林。此心耿耿从谁语，遗恨依然泪满襟。
题贾山人园林
卢纶（唐代）

竹影朦胧松影长，素琴清簟好风凉。连春诗会烟花满，

半夜酒风兰蕙香。五字每将称玉友，一尊曾不顾金囊。

长沙流谪君非远，莫遣英名负洛阳。
寄贡泰父先生解纷诗书扇
李士瞻（元代）

霸业争驱孰后先，葵丘一会更无前。如今谁是排纷者，那有先生似仲连。
与谢三学士唱和八首 和八月十五日斋宫对月
欧阳修（宋代）

皓月三川静，晴氛万里销。灵光望日满，寒色入波摇。

灏气成山雾，浮云蔽垄苗。庙荒阴燐出，苑废露萤飘。

斋馆心方寂，秋城夜已遥。清谈对元亮，琼彩映萧萧。
少傅靳公归丹徒
严嵩（明代）

黄阁丝纶贵，东山水石情。留侯终谢病，疏传早辞荣。

江寺移舟近，城居种竹清。挥金会邻曲，举酒话升平。
次毕叔文见贻二首 其一
赵蕃（宋代）

山川略吴楚，岁月涉春秋。为米愧元亮，乘舟思子猷。

黑貂尘土重，白鬓雪霜稠。志合成三益，诗来减四愁。
板石驿
韦骧（宋代）

童山皆戴石，浅水屡萦村。路接猿猱险，云兼瘴雾昏。

披榛投舍馆，藉草展行樽。吏役身无定，天涯一断魂。
寄友人
章碣（唐代）

谢家山水属君家，曾共持钩掷岁华。竹里竹鸡眠藓石，

溪头鸂鶒踏金沙。登楼夜坐三层月，接果春看五色花。

昨日西风动归思，满船凉叶在天涯。
山斋
陈与义（宋代）

夏郊绿已遍，山斋昼自迟。
云物忽分散，余碧暮逶迤。
寒暑送万古，荣枯各一时。
世纷幸莫及，我麈得常持。
怀仙志
彭永（宋代）

幽芳着雨晓枝空，枉杀忙蜂万叶中。春思徒依南浦绿，夜魂犹叶小窗红。

竹含烟翠留清韵，柳变霜黄罢舞风。可惜芳华容易歇，忍看琼树委墙东。
寄题刘仲叟
梅尧臣（宋代）

城临太行谷，谷暖宜草木。既移洛阳花，又种阮家竹。

五色杂黄红，一林常翠绿。其间广亭开，亦欲危榭筑。

春归百禽嚎，抟黍及布谷。桑上啄椹食，林下窥果熟。

果收椹已尽，飞去不须逐。婆娑黄杨树，谁谓逢闰缩。

物犹有进退，此理何用告。余心当郊君，未有地可卜。

缀书岂贪乐，且以苟微禄。
句 其十四
高似孙（宋代）

山梅能摘索，溪蟹更清癯。
黄土坡遇雨
刘锡五（清代）

坡陀才数尺，车马日如流。永夜淋铃雨，终朝薄笨愁。

轮旋如宋鹢，人喘肖吴牛。谁信涔蹄水，风来解覆舟。
和寄喻景山
陈宓（宋代）

朱门到老几人还，赢得阶庭著藓班。
曾似高人无俗累，解将碧巘照朱颜。
趣超今古沉酣外，句入云烟缥缈间。
白首纷纷自名利，天公最惜是清闲。
虞美人（用韵答秦令）
晁补之（宋代）

荒城又见重阳到。狂醉还吹帽。人生开口笑难逢。何况良辰一半、别离中。

平台珠履登高处。犹自怀人否。且簪黄菊满头归。惟有此花风韵、似年时。
庆侄耆登第
王仲修（宋代）

锡宴便倾光禄酒，赐袍还照上林花。
衣冠盛事堪书日，六世词科只一家。
卖花声 题藏墨山房
翁瑞恩（清代）

竹屋纸明窗。聊可支床。小亭一角绕长廊。曲曲层台如雁齿，合角花王。

草绿满庭芳。亚字红墙。碧桃谢却桂枝香。可惜梧桐新雨后，少个池塘。
庚子三月八日奉命充经筵讲官有感赋十韵
黄佐（明代）

春风环珮集群仙，回首瀛洲二十年。
院柳绿垂鸾驾外，宫花红十凤池边。
晓承纶绋开经幄，夕佩兰英拱御筵。
青琐赤墀聊复尔，璇题珍馆故依然。
三阶瑞气缠黄道，六籍荣光出翠川。
祖武直从高帝始，人文真羡孝皇前。
座临北斗沾尧酒，帘卷南薰协舜弦。
长乐赐来霞锦艳，上林擎出露桃鲜。
赓歌正值光华旦，下拜同瞻咫尺天。
遥望帝城珠树里，金华凉月夜娟娟。
偈颂一百四十一首
释师范（宋代）

乳峰今日开炉，不会挑灰拨火。
大家衲被幪头，只麽团圞打座。
不求诸圣，不重已灵。
从他们外区区，世路扰扰红法。
夏了秋，秋了冬，
冬了春，思量也是慕西偈颂一百四十一首秦。
九日小庐山与赵日新
陈献章（明代）

万里沧溟指顾间，赵生今在小庐山。行攀月里一枝桂，试踏涯头百尺竿。

芳气腾腾分菊盏，清吟稍稍对芝盘。明朝不惮圭峰远，更取青钱挂杖端。
蔡州路中作五首寄都下 其二
刘攽（宋代）

雨湿城南辇路沙，归鞍蹀躞喜还家。病躯复作南州守，空使离忧两鬓华。
忆江南 忆别
潘眉（清代）

匆匆别，回首画桥西。欹枕断帆连夜雨，乱山残月五更鸡。

此际倍相思。
题画用康乐道路忆山中韵
齐召南（清代）

绣壁溅群瀑，合飞势渐缓。水口回层峦，峭削如岸断。

茅茨四五回，篱落曲以款。幽人此间住，好风涤烦懑。

桃源理或然，奥区事非诞。绕径柳毵毵，依墙枣纂纂。

接筒引流长，叠石架桥短。孤亭当翠微，脩竹森千笴。

远岫霭微岚，鸣禽乐暄暖。飘飘携琴客，巾屦亦閒散。

问渠胡不弹，清音胜丝管。
八渺王宗哲宅见菊
何景明（明代）

燕台菊树艳秋堂，楚客乡心益渺茫。人世几回逢一笑，天涯明渺过重阳。

高云锦石寒相映，细雨清沙湿不妨。况是右丞多雅咏，可能无兴醉花傍。
游齐云岩值雪有作
朱升（宋代）

怪石飞云路更斜，长风远水思无涯。金仙直竖兜罗指，玉女细无薝卜花。

兴到直须斟北斗，壶倾安得唤西家。岩神刚许云衢步，好称先生鬓未华。
杂记五言十首
刘克庄（宋代）

追日忍渴走，喝月使倒行。
夸父骨已朽，秦皇冢亦平。
送赵民则少监提举二首 其一
杨万里（宋代）

汉庭近日少宗盟，博选宗英副匠卿。高帝子孙谁宿德，翰林风月得先生。

又持一节湖南去，政是三湘雁北征。但使远民蒙福了，早归词禁赋新莺。
云
杜牧（唐代）

东西那有碍，出处岂虚心。晓入洞庭阔，暮归巫峡深。

渡江随鸟影，拥树隔猿吟。莫隐高唐去，枯苗待作霖。
遣兴十首呈孟兵部使君 其八
俞德邻（宋代）

卯金我石友，胸次如阮嵇。灌园西郊外，竹径风烟迷。

我宅今易主，政拟寻幽栖。卜邻傥有分，当在西枝西。
落花八首
申时行（明代）

春风吹老夕阳斜，一笑嫣然度岁华。
暂与名园敷锦绣，终怜幻质委泥沙。
白头吟罢空相忆，红颊啼残转自嗟。
疑是瞿昙新说法，故教天女散空花。
辛四卧病舟中群公招登慈和寺
丘为（唐代）

柳色扁舟带水阴，闻君卧疾引登临。凭高始见三吴势，望远因知四海心。

山僧午后清禅洽，群木晴初绿霭深。云外翩翩飞鸟尽，令人宛自动归吟。
沁园春 其三 美人腰
徐石麒（清代）

袅袅婷婷，弱不胜衣，泠然半仙。想荆卿解舞，弓时呈技；

孙娘学步，折处争妍。翠带围松，珠鞓样小，稳趁香袎并蒂莲。

行来处，似受风轻燕，窣地翩跹。

湘裙一捻堪怜。更著得春愁几度牵。但踏青情懒，微伸花下；

绣红心倦，斜欠灯前。醉倚人娇，笑凭人软，须觅交红被底眠。

偎郎语，道花枝欲亸，莫浪风颠。
静女诗
邓云霄（明代）

静女心如水，空闺淡岁华。晚来惟倚竹，春尽不看花。

芳草连淇上，游人隘若耶。良媒元有待，耻问宋西家。
圣驾南巡自春徂夏瞻依心切恭赋斯篇
胤禛（清代）

春光荏苒熏风至，圣驾勤民尚未还。幸有埙篪随越舸，愁无羽未赴吴关。

晨趋北阙螭头上，夜梦南云豹尾闲。清陛恭迎堪计日，几回翘首潞河湾。
梅花七绝
陈师道（宋代）

姑射仙姿不畏寒，谢家风格鄙铅丹。
谁知檀萼香须里，已有调羹一点酸。
旅兴
王琮（宋代）

经年客食向京华，懒对春风祗忆家。
觉道揎为全俗了，略无一语及梅花。
偈颂三十六首 其十八
释如珙（宋代）

莲花生淤泥，标格天然别。出水未出时，喂鱼并喂鳖。
惜余春慢 题小檀栾室汇刻闺秀词
王以敏（清代）

芬佩搴兰，铢衣散锦，到眼墨云交绚。飘灯珠箔，伫月晶帘，销得燕愁莺惋。

不信人天感多，捣麝犹香，拗莲难断。恁风流也称，玉台新序，衍波传遍。

京国事，井华朝汲，秋水宵吟，法曲红箫亲按。去年元夜，佳节重阳，南宋倩魂还见。

艳绝珊株网闿，百衲补琴，九华裁扇。听瑶空、笙鹤风高，花外绮霞吹满。
寄莘老
释道潜（宋代）

十年手把使君麾，一日归来践赤墀。偶尔梦中成故事，凛然霜赤见奇姿。

枯荄在昔尝叨荫，微蚋于今赖附驰。况有云庵閟深谷，他时香火与君期。
追挽郑良载
张宁（明代）

君门蚤乞此身还，白首心期石壁山。喜有文章归大雅，恨无金壁列青班。

行云逝水应何在，尘世浮生总是閒。却爱谢庭兰玉茂，依然清誉满人间。
挽黄松涧
王义山（宋代）

少陵元是谁家数，衣钵当初自审言。
松涧于何寻的派，涪翁之后又仍孙。
几篇忧国诗奚寄，一念爱君天所根。
不比骚人弄光景，读君遗稿死犹存。
刘簿之婿游以诗来见且持昌甫书和韵答之
韩淲（宋代）

空山落黄叶，天寒鸿雁鸣。敲门袖诗来，一见喜且惊。

清扬固不凡，雅意方流行。如天两曜奔，如水百渎倾。

是中有妙寄，冰翁必能名。
古邑二首
宋祁（宋代）

坠雨离邦远，编蓬僦庑卑。
人非一国敌，家乏万钱赀。
江海嗟漂荡，乾坤惜变衰。
此时看落叶，宁翅长年悲。
步至湖上寓小舟还舍
陆游（宋代）

病堕支离境，闲寻漫浪游。
湖平天镜晓，出峭石帆秋。
赊酒家家许，看花处处留。
归途倦扶杖，却上钓鱼舟。
战城南
陆游（宋代）

王师出城南，尘头暗城北。
五军战马如错绣，出入变化不可测。
逆胡欺天负中国，虎狼虽猛那胜德。
马前嗢咿争乞降，满地纵横投剑戟。
将军驻坡拥黄旗，遣骑传令勿自疑。
诏书许汝以不死，股栗何为汗如洗？
层峦耸翠
梁必强（明代）

半插崚嶒半水涯，逶迤驻节叠山西。乘空虎岭支来远，聚翠龙池眼欲迷。

回首三天三岛近，纵观五指五云低。人钟地气清高萃，奚独文章入品题。
题南夫四时佳致园亭
陆文圭（元代）

桐川博士老文学，出处乃在可否间。
舍东支径劣百步，墙北危亭俯两山。
风花辞枝黏草碧，雨竹卸箨连苔斑。
林阜红叶白雁早，江国琼英翠羽寒。
一年天与四时景，百岁人无半日间。
扰扰鸣钟开晨起，昏昏逶烛愁夜阑。
蜉蝣生死寄黄壤，鸟兔飞走凋朱颜。
主人自得静中趣，物理常于动处观。
从容琴书寓真乐，邂逅樽前追清欢。
良时侍友不易得，恶客未至门先妆。
吴姬曲五首
戴表元（宋代）

吴姬歌，歌声宛宛歌情多。
当尊一阕且呼酒，酒遍余声无奈何。
春风颠狂亦如我，坐见花外遥湖波。
斋月静居
白居易（唐代）

病来心静一无思，老去身闲百不为。忽忽眼尘犹爱睡，

些些口业尚夸诗。荤腥每断斋居月，香火常亲宴坐时。

万虑消停百神泰，唯应寂寞杀三尸。
饮酒
林鸿（明代）

儒生好奇古，出口谈唐虞。
倘生羲皇前，所谈乃何如。
古人既已死，古道存遗书。
一语不能践，万卷徒空虚。
我愿但饮酒，不复知其余。
君看醉乡人，乃在天地初。
句
王文卿（宋代）

报国有谁能仗节，升天由此可无梯。
次韵昌龄西园十咏 其三 脩竹
王十朋（宋代）

至乐斋西碧玉竿，清阴时过酒杯寒。明年看长纤纤笋，解箨当为汉帝冠。
鸣玉泉
曾季狸（宋代）

何人邀我来，白昼朝钧天。千官正杂沓，佩有苍玉悬。

冲牙互击正，远韵声泠然。律吕相应和，宫徵更相宣。

应笑居鄛人，玉斗空碎捐。
次韵飞卿二首 其二
周紫芝（宋代）

闻道州闲可读书，绿荷朱阁绕平湖。惭非万里青云器，未称中兴赤伏符。

来暮不应歌叔度，久穷聊免哭唐衢。君当别我休辞醉，我亦匆匆恐问涂。
云阳馆与韩绅宿别
司空曙（唐代）

故人江海别，几度隔山川。
乍见翻疑梦，相悲各问年。
孤灯寒照雨，深竹暗浮烟。(深竹 一作：湿竹)
更有明朝恨，离杯惜共传。
挟文薛君自赋五首克己读书安贫择交训子为题戒其子婿王叔俨万里索和 其二
程公许（宋代）

静得山林趣，閒知日月长。清风披竹素，小雨润芸香。

外饰谢文绣，饥餐须稻粱。人生有同嗜，只此绝难忘。
再和答张仲谋陈纯益兄弟
黄庭坚（宋代）

渡江羁宦襄江北，红尘染尽春衫色。
春畲辍耕草苒苒，瘦妻病余废组织。
官仓得粟何常饱，清夜饥肠吟唧唧。
西风吹梦到故乡，千里关山云水白。
可怜夺却田园乐，何异万金输一掷。
乱辙曾无长者车，经年不造先生席。
张侯少年二陈俊，倾盖能如旧相识。
凉秋夏日数来过，要与六经生羽翼。
贫家虽无樽酒懽，小径曾鉏待三益。
剧谈莫问井阑干，坐须山月吐半璧。
仙霞关用周栎园先生韵 其三
谢震（清代）

参差旗势万峰长，拟似孤云两角张。山骨锤幽窥石炭，瓜皮驶溜落松香。

树间人语传空际，烟外钟声出上方。到此俗怀都涤尽，尘缨那用濯沧浪。
洞庭秋三十首 其九
王夫之（明代）

碧落无疑鹏背揩，入寥天一绝安排。邂逅不停增蹇产，虚空未破犹沈埋。

略遣水光存芥蒂，想知天骨正厓柴。鲸鲤可骑终未称，吾生箬笠双青鞋。
寄杨十七
刘攽（宋代）

杨侯论诗销我忧，昔岁相逢偕旅游。梁多长者不虚语，倾盖结交子所求。

三年契阔意不展，叹彼栖栖为薮幽。穷愁著书亦自足，有策肯说东诸侯。

长安富贵易反掌，末路功名犹捶钩。天公于予岂爱惜，由来万事非人谋。

阴风朔雪五湖冻，岁穷高卧思同裘。
齐天乐 比翼鸟
屈大均（明代）

南禺有鸟皆称凤，鹣鹣乃是蛮子。碧树交栖，青衣两比，长唤归飞难已。

时穿烟水，与白练红绡，竞餐花蕊。却恨鸳鸯，恁生多了一双翅。

袭胸谁得辨汝。似迦陵共命，鸟鼠同体，暮不相思。

朝非独寐，伉俪人中无比。闺人思苦，倩好手边鸾，画成遥寄。

鲽也灵鱼，更圆三四尾。
吴王试剑石
胡仲参（宋代）

吴王铸剑成，自谓古难比。
试之高山巅，石裂断横理。
那无昔时人，相逢干将里。
故宫中白日长，春风野田百草香。
同张公望湖上避暑到四圣观招柏堂月潭二道士出饮
姚勉（宋代）

清晨有客来，畏暑思避地。凉多独湖上，一棹拍空翠。

长堤舞杨柳，馀雨在荷芰。炎蒸俱已失，满抱足清意。

颇思孤山顶，有客具高致。扣门闻琴声，便觉洗尘累。

湖边出问酒，饮兴随所至。池鲜煮珍甘，水果剥香脆。

好风林外来，吹面凉不醉。清谈诣物表，绝不挂世事。

画舫何人斯，箫鼓正喧沸。清游彼应笑，世味吾不嗜。

尚思携枕簟，同叩竹间寺。从今日日来，莫厌惊昼睡。
颂刘谦山邑侯 其二
杨希三（清代）

经济文章共一途，宰官犹是大名儒。抡才自有真衡鉴，拔萃超凡总不诬。
三辅黄图载赵飞燕太液池结裾游宋公鸡跖载飞
杨冠卿（宋代）

瑶池翠水波粼粼，日暮寒生碧草春。
阿娇厌貯黄金屋，来歌送远归风曲。
仙乎去故而就新，歌声嘹亮遏行云。
黄鹄一去无消息，入间有情泪沾臆。
将进酒
李白（唐代）

君不见黄河之水天上来，奔流到海不复回。
君不见高堂明镜悲白发，朝如青丝暮成雪。
人生得意须尽欢，莫使金樽空对月。
天生我材必有用，千金散尽还复来。
烹羊宰牛且为乐，会须一饮三百杯。
岑夫子，丹丘生，将进酒，杯莫停。
与君歌一曲，请君为我倾耳听。(倾耳听 一作：侧耳听)
钟鼓馔玉不足贵，但愿长醉不愿醒。(不足贵 一作：何足贵；不愿醒 一作：不复醒)
古来圣贤皆寂寞，惟有饮者留其名。(古来 一作：自古；惟 通：唯)
陈王昔时宴平乐，斗酒十千恣欢谑。
主人何为言少钱，径须沽取对君酌。
五花马、千金裘，呼儿将出换美酒，与尔同销万古愁。
奉和圣制送金城公主适西蕃应制
张说（唐代）

青海和亲日，潢星出降时。戎王子婿宠，汉国舅家慈。

春野开离宴，云天起别词。空弹马上曲，讵减凤楼思。
杂兴十首 其七
方一夔（宋代）

骎骎镜里鬓霜侵，偶占溪东十亩阴。风雨四时无尽藏，松篁终夜有馀音。

家藏为米难糊口，日课除诗罕用心。谁说仓曹任窖谷，近来家富屡千金。
缘识
宋太宗（宋代）

灵无知大道，极意思悠然。
摩日云中雁，潇湘水似天。
孤峰高远近，宝月莹团圆。
信解明开悟，青霄在目前。
小宴偶成
陈著（宋代）

小宴珊瑚月未明，满堂欢笑杂蛙声。
明朝此会知谁续，试把镫花仔细评。
七月七日
于石（宋代）

玉宇无尘淡月辉，谁传织女夜停机。
阮分南北任贫富，河度东西果是非。
扪腹有书安用晒，揆心无巧不须祈。
逢时且共樽前乐，一笑淋漓酒满衣。
程帅寄诗见忆次韵四首
陈造（宋代）

扰扰飞潜易陆沉，化工刺手斩然新。
饮光一笑知谁繼，试把玄机举似人。
菩萨蛮（晚云烘日）
韩淲（宋代）

晚云烘日枝南北。一杯未尽梅花曲。城郭小春回。暗香开未开。

留连吾欲醉。醉眼红尘外。多少老心情。景清人亦清。
随军转运司王宣子上巳日会客
戴复古（宋代）

边头相遇若相期，又见随军转运司。
忆昨醉君京口酒，伤今读运石壕诗。
兰亭饮客酬佳节，淝水收功定几时。
准拟看花花较少，春风全在绿杨枝。
潺潺阁
娄乾曜（宋代）

一派泠泠绕槛清，尘襟洗涤自凉生。
夜深好梦才惊破，疑是半天风雨声。
文笔峰
余复（宋代）

一飞一飞知几时，斗酒落魂谁共知。
胸中造物饱星斗，笔下方字盘蛟螭。
祁县赠阎漫川同年
杨巍（明代）

吾兄乃达者，早岁向烟萝。世事今如此，浮名竟若何。

人来光水少，田傍帻山多。醉后惟高枕，不闻种豆歌。
赠孟岩枢部兼怀耕亭前辈即次孟岩寄怀舫西原韵 其一
吴璥（清代）

鹓行忆昔侍龙墀，忽漫相逢入洛时。纸价定因才子贵，头衔休恨省郎迟。

樊笼讵托摩云翮，杼轴都成织锦丝。莫道囊空羞涩甚，奚童检点汴游诗。
颂十玄谈·玄机
释印肃（宋代）

迢迢空劫勿能收，非相非名触处周。
罔象无心珠自现，何劳汩没外驰求。
寄题吴介夫专壑七咏·息庵
刘学箕（宋代）

日出机事生，日入群动息。
吁嗟利名子，逐逐何所急。
赠吴鲁冈恤部吴持张天如庶常书至
陈子升（明代）

青蘋风起柳花垂，渐下吴江落叶时。远札忽传金马署，使君原重爽鸠司。

偶怜义士骖能脱，长爱閒园席屡移。为报虎丘明月道，石门天尽水涟漪。
续和签判太博游海云
吴中复（宋代）

海云摸石近东城，莽苍春郊去路平。
绕寺溪光照金络，夹堤柳色混青旌。
榴花新酿盈樽渌，玉柄高谈照座清。
上客西州胜京口，给鲜牛炙旋供烹。
寄广南刘仆射
殷文圭（唐代）

战国从今却尚文，品流才子作将军。画船清宴蛮溪雨，

粉阁闲吟瘴峤云。暴客卸戈归惠政，史官调笔待儒勋。

汉仪一化南人后，牧马无因更夜闻。
屏山草堂四咏 其二 天马樵云
周述（宋代）

封事何如乐采薪，崚嶒石磴步堪驯。深林不识日昏晓，一任山隈卧白云。
述梦
王迈（宋代）

午枕避尘嚣，梦乘银潢槎。好风吹衣袂，堕我天之涯。

群仙赴号召，骖凤来香车。一见如故旧，丝麟酌流霞。

或鞭石为羊，或握枣如瓜。中有汗漫生，盘礴埋丹砂。

谁言仙有道，挟术相矜夸。顾我亦可学，正坐一念差。

我笑谢之言，仙凡各有家。悠悠御风还，聚散如团沙。

绳床一欠伸，兹游真幻耶。咄咄置勿论，呼童煮新茶。
送逸人归茅洞
周文璞（宋代）

三君乘白鹄，各在一山椒。子去穿茅洞，人方采药苗。

花连云气近，松转水程遥。想得寻幽侣，空歌散午朝。
应制苍苔
杨守阯（明代）

禁苑初收宿雨天，玉沙驰道碧苔鲜。春来自是稀游幸，一任飞花点翠钱。
寒食即事
王昌龄（唐代）

晋阳寒食地，风俗旧来传。雨灭龙蛇火，春生鸿雁天。

泣多流水涨，歌发舞云旋。西见之推庙，空为人所怜。
送许东传
李新（宋代）

转蓬孤鹤昔流人，千里楼西客此身。
江梅相忘鱼自乐，雪霜已此树回春。
长安索米非方朔，谷口耕云待子真。
收拾从来忧国泪，太平无复事沾巾。
山翁四首 其一
黄衷（明代）

采药归来月满溪，家儿能唱白铜鞮。山翁有乐无人道，木槿明朝花又齐。
似告成寺主僧蟾秋海
陈著（宋代）

出宫墙外步冬暄，转憩黄花翠竹边。
一笑偈言非本色，相留清供亦前缘。
土酥饤洁昏眵醒，汤乳包香老齿便。
只恐醉陶终爱酒，难陪惠远共修莲。
卜算子·送鲍浩然之浙东
王观（宋代）

水是眼波横，山是眉峰聚。欲问行人去那边？眉眼盈盈处。
才始送春归，又送君归去。若到江南赶上春，千万和春住。
省谒有日
孔平仲（宋代）

捧檄欣然喜可知，轻裘浅𩍐去如飞。亲庭一别今三载，即得从容戏綵衣。
满江红·看尽公卿
赵灌园（宋代）

看尽公卿，都输与、云山居士。肯掉了、龙章金印，归来闾里。云染笔头成五色，山来胸次堆空翠。更结庐、近在白鸥边，弄烟水。祗恐怕，明天子。黄纸唤，先生起。教依前插脚，孔鸾丛里。岩壑烟沙真作戏，貂蝉衮绣从兹始。酌凤凰、池沼九天浆，三千岁。
寄甘孝先二首
王大受（宋代）

古戌相从已许年，中间转徒废书传。
似闻南栅溪边柳，准拟君来击酒船。
送山人归旧隐
权德舆（唐代）

工为楚辞赋，更著鲁衣冠。岁俭山田薄，秋深晨服寒。

武人荣燕颔，志士恋渔竿。会被公车荐，知君久晦难。
史主簿以授庵习稿见示敬题其后并寄张宗瑞
乐雷发（宋代）

吟了南楼到库楼，塞云边月困雕锼。
只今南北无诗禁，曾有新编遏鞑不。
至日登楼
刘敞（宋代）

南极阳生天地新，高楼气色已含春。得无鸿雁翻归翼，应有龙蛇动蛰鳞。

亦复书云占楚岁，不辞为寿引湘醇。甘泉从祀虽能赋，怅望钩陈拥北辰。
扇子诗
李石（宋代）

战叶初收两点稀，入帘花影碎晴晖。
莫留一物遮人眼，展出青天放鹤飞。
隽生招同曹葛氏也是园观荷复至一粟庵小憩 其二
高锡恩（清代）

钟鱼出林杪，一庵洵幽独。城市得山林，身疑入涧谷。

门围枳棘篱，树老头已秃。殿古绕香烟，梵呗声相续。

水阁来清风，四面波影绿。田畴如画枰，浪纹如织縠。

红日不到处，白鸟时自浴。坐久觉凉多，蕉扇不须握。

物我可两忘，寂然心自足。何日借绳床，桑下来三宿。
龟龄侍御以番阳士子之意作五峰亭且赋诗某敬和
张孝祥（宋代）

庐山真满眼，秀句忆东坡。但遣佳名易，悬知得士多。

云霄身已近，星象手能摩。太守文章伯，风行水自波。
赠月蓬相士
释子益（宋代）

月蓬岩下电，相心不相面。
剑关不露锋，向甚处相见。
送范少约二首
项安世（宋代）

云来已三白，诗唱当再和。
方无望其有，既有不可奈。
方卑看成高，既高还易堕。
妇言天雨米，安得箕可簸。
儿言天雨玉，安得刀可瑳。
粉厚婢思涂，面粗僮欲磨。
茗尘吾自嗓，榆荚邻俾贷。
我马玉山禾，饥甚晞可剉。
我客金城氈，寒甚睎可坐。
欲出无人踪，且起复且卧。
欲行无地皮，疑坎复疑坷。
下铺鹅肪璧，千里无点涴。
上张狐腋裘，六合无罅破。
仕者有无谋，来年卜农课。
贫者怀近尤，眼下不救饿。
书生于其间，俯吊而仰贺。
远使海曲春夜多怀
骆宾王（唐代）

长啸三春晚，端居百虑盈。未安胡蝶梦，遽切鲁禽情。

别岛连寰海，离魂断戍城。流星疑伴使，低月似依营。

怀禄宁期达，牵时匪徇名。艰虞行已远，时迹自相惊。
雪中讶诸公不相访
裴度（唐代）

忆昨雨多泥又深，犹能携妓远过寻。

满空乱雪花相似，何事居然无赏心。
送魏德源守普慈二首
李流谦（宋代）

东梓名州最普州，蟆颐相望气横秋。
青衿胄子迎高朕，竹马儿童识细侯。
只有爱民心尚在，可能忧国泪空流。
摩挲疲瘵无多事，绿野家家剑换牛。
题乌江官舍木芙蓉
王之道（宋代）

桃叶萧疏柳叶黄，清寒应怯夜来霜。
芙蓉雅与秋相好，独对层台试晓妆。
绝句
谢慧卿（宋代）

寻得桃源可学仙，丹书唯恐凤飞传。
雨收峰顶云归洞，风到池塘月满天。
渔家傲·千醉醒来春欲去
元好问（金朝）

千醉醒来春欲去。莺儿燕子都无语。好个一春行乐处。花无数。宝钗贳酒花前舞。十里驿亭杨柳树。多情折断青青缕。春到去时留不住。留不住。西城日日风和雨。
江门玩月
赵应元（明代）

江门一望天无际，皓月融融侵薜荔。游子抠衣对月明，几回击节叹光霁。

悬思翰苑耀金莲，晓曙长破白云篇。萱草夜寒裛玉露，銮坡抽笔径飘然。

禄仕脂韦非所志，皂囊独矢报刘意。持筹今雨景高标，碧玉轩翔词赤帜。

此性由来只秉彝，前修卓轨更何奇。长空一鉴照千古，倏忆南陔辄自嘻。

惓惟踯躅漫翘首，极目银蟾正北斗。神爽翛然弄物华，扶疏筛影频粘牖。

直劈尘寰梦觉关，丹肠昼暮北堂间。它时梓里传消息，光景娟娟舞袖班。
郡中久雨入境而霁
王十朋（宋代）

积雨喜初霁，湖山清更嘉。船船渔晒网，岸岸稻烘芽。

水涨鱼虾乐，年凶道路嗟。人言新太守，头白似苕花。
句
吴寿翁（宋代）

六一文风属后生。
次韵郑公实见赠二诗 其二
洪炎（宋代）

百濯生香真宝薰，中泠取水挹清芬。素娥影落秋宵月，白鹤翎翻春昼云。

俗客来依禅客住，林花自与雨花分。扶倾不假迂儒力，敢倚笔端能缀文。
薄暮自京口扬帆夜抵栖霞
刘宝树（清代）

一叶乘风去，青山两岸分。峰高微碍月，岭断澹连云。

乱竹鸥群路，平沙鸟迹文。栖霞何处是，钟磬半空闻。
和宁川冷渡
赵希逢（宋代）

解鞍饱有山林兴，入耳都无市井声。
一榻萧然谁是伴，琴樽相对太清生。
酬牛相公独饮偶醉寓言见示
刘禹锡（唐代）

宫漏夜丁丁，千门闭霜月。华堂列红烛，丝管静中发。

歌眉低有思，舞体轻无骨。主人启酡颜，酣畅浃肌发。

犹思城外客，阡陌不可越。春意日夕深，此欢无断绝。
送故人
饶节（宋代）

秋风夜作万马声，草木自有离别情。君行胡不卜春夏，况我抱病方竛竮。

我生不祥忧患并，行李四方影随形。少年之气追琢尽，胸中独抱渭与泾。

世人纷纷水火争，我欲从之惫不能。骑马时寻故人舍，掀髯抵掌意自倾。

图书万卷相将迎，座无凡儿眼更明。惟酒无量与兴会，我醉未去君经营。

不用赐金为解酲，一月何必一日醒。此中万事气自宁，勿语世人人不听。

君今胡为忽戒行，使我此计堕杳冥。君行潇湘绝洞庭，沙头水落鼍夜鸣。

想君抱恨寐辄惊，起吊湘累涕泪横。顾我胡为世网婴，前行霜露后榛荆。

谁为传之凤凰翎，与君方驾寻此盟。
次韵余宅仲答陈先生
周紫芝（宋代）

何曾留得守囊钱，长坐羁愁只断编。我已自成穷活计，君犹为断小行年。

莫惊久客推难去，况有吟诗尽可传。更断同升门下士，中兴自昔要真贤。
八月五日，偕钱唐王现、海昌李勋、大梁滑人
杨维桢（元代）

十年不踏玛瑙石，今日重登口子峰。
外湖水绕玉螮蝀，里湖水浸金芙蓉。
崔老题诗欲招鹤，生公说法善降龙。
浮云富贵眼前见，从此道人轻万钟。
汎湖
龚璛（元代）

五湖何所如，来往一舟虚。水彻晴明际，人游开阖初。

青尊浮世事，白发顺风梳。岂必行天下，好奇归著书。
隐居凤山清明寺二首
楼淳（宋代）

日上钟未鸣，老僧睡犹熟。
谁是山中人，长享清明福。
宝安八景诗 其五 彭峒水帘
陈靖吉（明代）

峒门倚空如壁立，隔断红尘飞不入。三秋风剪银河冰，四时天雨珍珠粒。

语清无比贵无价，是谁主张山中挂。水晶宫殿岂无人，琴声玲玲明月夜。
题天士画册十二首 其九 汉皋二女
纪坤（明代）

杂佩珊珊望汝，微波渺渺愁予。只恐游人瞥见，等閒乞得明珠。
赠姚怤别
孟郊（唐代）

美人废琴瑟，不是无巧弹。闻君郢中唱，始觉知音难。

惊蓬无还根，驰水多分澜。倦客厌出门，疲马思解鞍。

何以写此心，赠君握中丹。
重九书怀
李学曾（清代）

远向山中拂袖归，山中景槩只依依。疏篱有约开黄菊，小径无缘到白衣。

囊里自惭新句少，尊前常恐旧人非。狂来不用悲沦落，直欲凌风上翠微。
香奁追和元人黄伯旸韵 其二
朱诚泳（明代）

没阶傍庭梅，摘实下高树。梅子多苦酸，妾心更酸苦。
偈颂四十二首
释祖先（宋代）

首夏初临，薰风乍扇。
急景如梭，万化千变。
惟有拄杖子，黑轮皴，
没思算。解道厨库揖僧堂，
三门朝佛殿。
晋正德大豫舞歌二首 其一 正德舞歌
张华（魏晋）

曰皇上天，玄鉴惟光。神器周回，五德代章。祚命于晋，世有哲王。

弘济区夏，陶甄万方。大明垂耀，旁烛无疆。蚩蚩庶类，风德永康。

皇道惟清，礼乐斯经。金石在县，万舞在庭。象容表庆，协律被声。

轶武超沪，取节六英。同进退让，化渐无形。大和宣洽，通于幽冥。
九日病起
殷尧藩（唐代）

重阳开满菊花金，病起支床惜赏心。紫蟹霜肥秋纵好，

绿醅蚁滑晚慵斟。眼窥薄雾行殊倦，身怯寒风坐未禁。

沈醉又成来岁约，遣怀聊作记时吟。
西郊晚眺
王懋德（元代）

远寺僧归日欲沈，无边桑柘起层阴。牧童牛背閒横笛，却笑诗人马上吟。
和寒泉春日儿童三咏
释居简（宋代）

争跨迎侯彩竹新，相呼回策巧如萦。一鞭看是谁先著，稚子群中觅祖生。
送李献可奉使湖南
韩驹（宋代）

客居蓬藋绕门深，两岁频闻车马音。子壮飞腾日无那，吾衰瘴疠久相侵。

旧知文力雄青土，想有诗声动绿林。归傍玉皇香案立，莫忘江阁共登临。
秋晚寄赵紫芝
薛师石（宋代）

数日秋风冷，丘园独自身。
閒看篱下菊，忽忆社中人。
苦咏肩常瘦，移家债又新。
极知君淡泊，十载得相亲。
送沈昌时赴宁海令兼叙别二首 其二
朱松（宋代）

午潮平处落归帆，已觉离情两不堪。转手便成千日别，悲歌聊倚一杯酣。

波翻别壑闻车水，青遍柔桑趁浴蚕。归路春深风日美，伴谁操笔赋幽探。
书东窗二首 其一
周紫芝（宋代）

枕上青山翠扑衣，西湖郡更似西施。苦无能事王摩诘，领略烟鬟却要诗。
斗室
怀让（明代）

幽轩构得宽于斗，车马红尘不许通。柱底祗能藏酒瓮，壁间聊许挂诗筒。

雨声到枕巡檐响，花影横窗满榻红。莫笑贫居苦蜗窄，乾坤都在一壶中。
破窗风雨图
牛谅（元代）

风雨东南接漏天，客窗吹破碧纱烟。
十年世事关心曲，一片秋声到枕前。
花落不妨尊有酒，客来未觉坐无毡。
老予曾觅苏端隐，藜杖春泥绿水边。
春雨
薛季宣（宋代）

春光不满百，雾雨六旬强。眠蚕老脱壳，垄麦青已黄。

愁云密可老，惨澹空沧茫。铜盘旦日出，障彼天一方。

寒簇叹巧妇，麰蛾会飞虻。丰隆况忱祠，离毕占是常。

庚午直及申，此意未遽央。使客困羁役，行留两亡羊。
谢彭沅陵送猫
赵蕃（宋代）

怪来米尽鼠忘迁，嚼齧侵寻到简编。
珍重令君怜此意，不劳鱼聘乞衔蝉。
种蜡梅喜成时欲暂往梁溪
张镃（宋代）

出得荆扉喜欲颠，园夫撑到蜡梅船。
包封山土根微脱，束缚溪藤叶尚鲜。
搬处侧从新迳里，种时围向旧台边。
叮咛等待吾归看，切莫开花小至前。
括苍山
刘昭禹（唐代）

尽日行方半，诸山直下看。白云随步起，危径极天盘。

瀑顶桥形小，溪边店影寒。往来空太息，玄鬓改非难。
次竹溪所和薛明府镜中我诗三首
刘克庄（宋代）

幪以衣冠类孙叔，被之簑笠即玄真。
未知這汉为谁子，如客他玄喜故人。
皓白相看双鬓秃，丹青偏写两眉颦。
吾闻四大皆虚假，曾向聃书悟谷神。
送蜀名父之子程刚仲世德擢甲科二首
王迈（宋代）

一诵洋洋大对文，便知风骨是西人。
笔头重有千钧力，字面清西半点尘。
众羽群中鸣以喙，潜渊深处摘龙麟。
丈夫出处关初节，归去携名寿大椿。
句
释惠崇（宋代）

鹤惊金刹露，龙蛰玉瓶泉。
竹溪再和余亦再作
刘克庄（宋代）

海潮音入佛耳，薰风句达帝听。
我已阳喑不语，君无借听于聋。
颂古十七首
释大观（宋代）

客泛灵槎犯斗牛，银河碧海暗通流。
昆仑推倒无依倚，万里长空一样秋。
解嘲十绝呈浩西堂
释绍嵩（宋代）

江湖放浪未宁居，处世真同逐队鱼。
但愿一生长若此，时清不问命何如。
夏日泰州光孝禅房柬王子慎方允治 其二
欧大任（明代）

鸣磬海楼东，栖禅亦此中。伏牛千古事，驱马众人同。

过郢歌谁和，游齐瑟自工。所期飞锡去，从尔御泠风。
次韵院中四绝句 其三
沈与求（宋代）

要知春色到池塘，深院无人午梦长。已觉此身便静乐，自温檀火炷炉香。
补乐歌十首。云门
元结（唐代）

（《云门》，轩辕氏之乐歌也，其义盖言云之出，润益

万物，如帝之德，无所不施。凡二章，章四句）

玄云溶溶兮，垂雨濛濛；类我圣泽兮，涵濡不穷。

玄云漠漠兮，含映逾光；类我圣德兮，溥被无方。
定风波·两两轻红半晕腮
苏轼（宋代）

十月九日，孟亨之置酒秋香亭。有双拒霜，独向君猷而开，坐客喜笑，以为非使君莫可当此花，故作是篇。

两两轻红半晕腮，依依独为使君回。若道使君无此意，何为，双花不向别人开。
但看低昂烟雨里，不已。劝君休诉十分杯。更问尊前狂副使。来岁。花开时节与谁来。
青玉案
倪翼周（宋代）

薰风解尽吾民愠。正蓬渚芳遍。昨夜商周生伊旦。从来仁者，仲尼称寿，更捧金杯劝。

我有诗词三百卷。等留取、频频献。且看明年秋欲半。紫薇花下，绿槐阴外，天语颁新宴。
书院杂咏 酴醾
王十朋（宋代）

日烘香倍远，雨浥韵尤清。谁把玉钱比，恐花羞此名。
封禅碑
李廌（宋代）

魏公如管仲，封禅止文皇。
侈心晚犹在，厥妇故敢猖。
诬彼七十君，哀哉为民殃。
风州郡楼上书所见
邵雍（宋代）

杨柳垂青带，风动如飞盖。
危楼思不穷，尽日闲相对。
鸟去林自空，云移山不碍。
情随双燕还，意与孤鸿会。
晚角时继续，层崖递明晦。
残阳挂疏红，远水生微濑。
塞目烟岑密，都城若天外。
如何久客心，东望冯栏杀。
红远
胡仲弓（宋代）

浓淡中边费剪裁，朱唇得酒笑颜开。
春风不度西流水，休说香从蜀道来。
寄贡甫时随侍入蜀
刘敞（宋代）

曩别百里近，愁心乱清秋。今别百里遥，秋色萦远愁。

我飞乏羽翰，我居怅淹留。忽如辕下马，局足难自谋。

古人有先觉，不愿往诸侯。我乃今知之，曰归邈无由。

朝吟南陵篇，暮弦梁山讴。离魂如明月，昔昔西南流。
碧山吟社和匏庵吴太师韵二首 其一
安如山（宋代）

骚坛结客出湖南，径僻由来车马谙。绝壁旧题荒藓合，空潭倒影乱峰涵。

高踪讶许香山并，名理真徒莲社探。拟向邻僧分半榻，皈依常傍白云龛。
卜算子 其二
吴湖帆（清代）

泪簌渍红绡，腰瘦宽青纻。一点秋心万里情，说不尽、断肠语。

莫被浮名误。回把华年数。天上人间自缺圆，望不尽、月三五。
和彭进士秋日游靖居山寺
李咸用（唐代）

秋山入望已无尘，况得闲游谢事频。问著尽能言祖祖，

见时应不是真真。添瓶野水遮还急，伴塔幽花落又新。

自笑未曾同逸步，终非宗炳社中人。
咏史 其六
李待问（明代）

千载惟公在，人间男子奇。君臣共生死，天地失华夷。

青史犹堪泣，黄冠重所思。秖怜易降者，不洒李陵悲。
寄赠薛涛
元稹(存疑)（唐代）

锦江滑腻蛾眉秀，幻出文君与薛涛。
言语巧偷鹦鹉舌，文章分得凤凰毛。
纷纷辞客多停笔，个个公卿欲梦刀。
别后相思隔烟水，菖蒲花发五云高。
下滩
乔莱（清代）

湘南三月湘水生，驰波跳沫空江鸣。𥓂砑乱石亘江面，险如江塘滟滪谁能撄？

我闻就下水之性，岂乐与石相排争。清流何为辄暴怒，鼎沸势欲苍厓倾。

其如滩石太险巇，横排曲扼真难平。笆竿之船薄如纸，左旋右折中流行。

柁师自许识趋避，到此亦觉心魂惊。十里五里在俄顷，回头不见丹峰横。

一滩才过一滩至，到耳总作奔雷声。纵然赋命果穷薄，毋乃太视波澜轻。
咏史下·刘琨
陈普（宋代）

竹林遗类入荆杨，贾郭余尘在晋阳。
听得平阳消息否，忍听徐润调笙簧。
思归八绝
胡寅（宋代）

传家素业祗图书，永日沉涵乐有余。
方信此心无所著，山林钟鼎一蘧庐。
敬亭山检受御书
王遂（宋代）

晋宋风流自不凡，天令此地为回环。
市藏白水风烟外，路入高林紫翠间。
字炳日星摇翰墨，敬存铭刻在心颜。
须知太守缘民乐，来岁勤农在此山。
题延真罗道士玉涧
文天祥（宋代）

双岩夹方流，知有至妙蕴。山石发清晖，草木得馀润。

泉源皆宝气，樵牧骇潜蜃。仙翁独危坐，华池养水性。

神泽温而栗，骨峭老益劲。苔矶枕泓碧，时有鱼出听。

糜琼饭潺湲，冲淡意无朕。
送沈郎中
李覯（宋代）

伪饰久终变，真诚老益纯。
官为郎位贵，家似旧时贫。
去作吾民福，归寻楚水滨。
他年名粗立，林下愿相亲。
记梦
洪朋（宋代）

蚊脚为梯登梵宫，含晖发燄宝树同。微尘菩萨演妙法，一一俱见摩尼中。
贡川闻王郡伯死，为位哭之
钱澄之（清代）

大运岂遽非，哲人遂云徂！我见谋国臣，太息无良图！

岂意匹马来，开门纵长驱。争降何纷然，常恐后至诛！

贤哉二千石，从容捐厥躯！夫子庄而简，薄官初剖符。

不谓贞松姿，临难表所殊！独湔嵇绍血，莫污温序须。

我生既已幸，我志宁可渝！乘舆咫尺间，岂复辞崎岖！

回脰望延津，吁嗟烈丈夫！
寒雨浃旬终不成雪
曾几（宋代）

幽栖又三冬，好雪无一片。
今晨霭同云，薄暮集微霰。
先声乃如许，落势大可见。
呼儿出门看，通夕知几遍。
听窗复听竹，敧枕不知倦。
终然成底事，寒雨闭深院。
何尝忧瘠田，初不办欢宴。
囊萤已乾死，无以映书卷。
请天收层阴，斗柄行欲转。
爱日上晴轩，如披故人面。
德源道中
韩淲（宋代）

数鸭汎寒塘，前后相参差。不知已严冬，但谓水自如。

贪生处尘世，大抵多类斯。木叶风下来，红绿杂萍芜。
送友归山效韦应物体
严羽（宋代）

送君归山谷，觉我荷衣尘。殷勤郡城别，衰泪欲沾巾。
淳熙乙未登科是夏再中教官得绿绍兴府教授秋
项安世（宋代）

江南官路接天开，五月长安赐第回。
若见门人旧题处，亦须披拂记曾来。
怀友
张籍（唐代）

人生有行役，谁能如草木。别离感中怀，乃为我桎梏。

百年受命短，光景良不足。念我别离者，愿怀日月促。

平地施道路，车马往不复。空知为良田，秋望禾黍熟。

端居无俦侣，日夜祷耳目。立身难自觉，常恐忧与辱。

穷贱无闲暇，疾痛多嗜欲。我思携手人，逍遥任心腹。
题陈涉江画册 其三
黄彭年（清代）

山翠四围如聚幄，飞泉百道水成溪。三溪桥畔曾延伫，闻有高人伴鹤栖。
偈颂二十五首 其十一
释智愚（宋代）

古佛过去亦久矣，不知何处应群生。紫金光聚人难睹，空里惟闻仙乐鸣。
谢清爱五首 其五
欧阳建（魏晋）

白酒新篘向客旋，东君豪放是谁天。沙抟宦海三千界，香汹泥涂十六年。

北斗光腾云汉表，西山壁立栋梁前。瀛洲早许投双足，愿作排来第九仙。
采莲曲 其三
胡俨（明代）

采得荷花香满衣，与郎相见思依依，晚凉湖上并船归。

并船归，桂为楫，激清波，荡明月。
书诗隐何元仲诗卷
廖行之（宋代）

歌舞纯周雅，风流见忧时。
可能供痛饮，无畏误雌霓。
前诗子勤连和七章，或病首句秦字难押，援笔泛及故事，不觉其言之长 其三
周霆震（元代）

雨似沱江不向秦，老天应念四郊贫。卧闻夜半呼龙起，一滴天瓢活几人。
题金粟寺庵和通判军府周寿韵
徐嘉言（宋代）

招提敞山岩，新庵隐岩麓。
石沼引清流，风漪皱文轂。
晴晖满虚室，一水含自足。
心明身宴闲，境寂谁寻逐。
寒林带月行，夜榻和云宿。
若欲问西来，一斋饱自足。
兵乱后自嬄杂诗 其二十七
吕本中（宋代）

偷生戎马内，室宇半摧残。假寐何曾着，惊魂尚未安。

风前花自妥，雨后食犹寒。望断京华信，终宵泪不干。
虎丘寺赠渔处士
赵嘏（唐代）

兰若云深处，前年客重过。岩空秋色动，水阔夕阳多。

早负江湖志，今如鬓发何。唯思闲胜我，钓艇在烟波。
送锡山高贡士
徐溥（明代）

九龙钟秀色，万卷富才名。观国酬初志，还家喜此行。

平芜烟渺渺，乔木鸟嘤嘤。望里云山近，吟边野鹤迎。

儒流重经济，文运属升平。再养如云翮，骞腾九万程。
同邹侍讲诸公游长春宫故址四首 其二
王直（明代）

昔云有仙人，炼液谢浮埃。一感当时王，翻然为之来。

深沉珠贝宫，照曜金银台。群仙时往还，共酌流霞杯。

一朝乘化去，遗骨付寒灰。旧径没行迹，空坛生绿苔。

冥冥汗漫游，逝者何时回？兴怀忽长啸，天风振蓬莱。
斗山子王深父作石屏记为老夫书其文甚佳采记中语作五诗致谢 其二
戴复古（宋代）

细读石屏记，诚然愧我心。兰荪借芳馥，金石假声音。

俗子方腾谤，朋俦合献箴。分为无用物，白发委山林。
登祝融寺兰若
卢肇（唐代）

祝融绝顶万余层，策杖攀萝步步登。
行到月宫霞外寺，白云相伴两三僧。
偈颂一一二首 其四十七
释清远（宋代）

龙门三月半，大鼓声声唤。唤得一时来，特地生迷乱。
建炎庚戌中秋夜与同官相期於月下既为顽云障
冯时行（宋代）

玉皇敕诸天，兹夕尽群见。
驱云收月光，反照玉京宴。
老龙翻海收，沓霭郁万变。
天公有严令，遗隙无一红。
萧萧寒桂影，可想不可见。
生平谢惠连，与月有深眷。
对影无清晖，把盏不下咽。
亦闻顾兔药，天成非九转。
可使骑清风，飞入广寒殿。
安得一刀圭，扶我超宇县。
稽首分帝觞，饱以琼爢荐。
回首邻清娥，相将以游衍。
人间滴与沥，役役自卑贱。
感化寺见元九、刘三十二题名处
白居易（唐代）

微之谪去千馀里，太白无来十一年。

今日见名如见面，尘埃壁上破窗前。
如梦令·今夜行云何处
蔡伸（宋代）

今夜行云何处。还是月华当午。倚遍曲阑桥，望断锦屏归路。空去。空去。梦到绿窗朱户。
再游龙潭
李弥逊（宋代）

密雾开深径，幽奇得重行。
水光沉树色，人语乱泉声。
仙去山容寂，龙游雨阵轻。
谁能筑云室，千古共凄清。
再次前韵
饶节（宋代）

曾将千古较穷通，芥孔能容几许空。借问折腰辞五斗，何如折许取三公。

四时但觉风雨过，一饭奚须刀匕红。要识坏魔三昧力，更培根垡待春风。
宫词三十三首
曹勋（宋代）

溥绥圣泽浙江湄，风转行宫赤羽旗。
责己但书农本诏，乘春岂有宴游诗。
呈张功甫 其三
许及之（宋代）

篮舆轧轧上梅桥，玉照崚嶒入望遥。梅与主人俱旧识，一年诗兴又相撩。